DA Den Europæiske Unions Tidende C 121/7

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 121/05

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»MELÓN DE LA MANCHA«

EF-Nr.: ES-PGI-0005-0511-06.12.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Subdirección General de Calidad Agroalimentaria y Agricultura Ecológica. Dirección General de Industrias y Mercados Agroalimentarios. Secretaría General de Medio Rural. Ministerio de Medio Ambiente y Medio Rural y Marino Adresse: Paseo de la Infanta Isabel, 1 28071 Madrid ESPAÑA Tlf. +34 913475394 Fax +34 913475410 E-mail: —

2. Sammenslutning:

Navn: Asociación para la promoción del Melón de La Mancha Adresse: C/ Pedro Domecq, 2 13700 Tomelloso (Ciudad Real) ESPAÑA Tlf. +34 926538216 Fax +34 926538217 E-mail: — Sammensætning: Producenter/forarbejdningsvirksomheder ( X ) Andre ( )

3. Produkttype:

Kategori 1.6 — Frugt, grøntsager og korn, friske eller forarbejdede

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Produktets benævnelse:

»Melón de La Mancha«

4.2. Beskrivelse:

»Melón de La Mancha« er meloner af sortstypen »saccharinus« af kultivarerne »Piñonet« eller »Piel de Sapo« i alle de handelsvarianter, der findes. Melonen sælges i frisk tilstand til forbrugerne.

Den beskyttede geografiske betegnelse kan kun anvendes for meloner fra kategori I, der har et sukkerindhold (frugtkødets brydningsindeks) på mindst 13 °Brix (± 0,5 °) og en stykvægt mellem 1,8 og 4 kg (± 0,1 kg).

Meloner af kultivarerne »Piñonet« eller »Piel de Sapo« er ovale eller ellipseformede.

Skallen er glat eller lidt ru, og den er i gennemsnit mellem 0,6 og 0,8 cm tyk. Den har striber eller furer på langs af varierende intensitet. Normalt er der flest i området ved stilken og støvvejen. Skallen er hovedsagelig grøn med en jævn fordeling af mørke, mellemstore pletter. Efterhånden som melonen modnes, bliver skallen mere gul i farven. Frugtkødet er hvidt eller flødefarvet. Hullet i midten, der er relativt lille i forhold til andre sorter, er orange og udgør kernehuset, der indeholder frøene.

De væsentligste sensoriske egenskaber, der gør »Melón de la Mancha« til en værdsat frugt, er dens sødme og saftighed og den lave forekomst af fibre i frugtkødet.

4.3. Geografisk område:

Området, hvor »Melón de La Mancha« produceres, ligger i naturområdet »Mancha«, langs Alto Guadiana, i den selvstyrende region Castilla-La Mancha. Området omfatter kommunerne Alcázar de San Juan, Arenales de San Gregorio, Argamasilla de Alba, Campo de Criptana, Daimiel, Herencia, Las Labores, Llanos del Caudillo, Manzanares, Membrilla, Puerto Lápice, Socuéllamos, Tomelloso, Valdepeñas og Villarta de San Juan.

4.4. Bevis for oprindelse:

Program for Landbrugsproduktion

Producenterne skal årligt udfylde såningsdeklarationerne, hvor de bl.a. skal anføre parcellernes matrikelnumre, beliggenhed og areal samt give et skøn over deres produktionskapacitet. Endvidere skal producenterne og de overordnede landbrugssammenslutninger indgå individuelle, gensidigt forpligtende aftaler, der indeholder de tekniske specifikationer for produktionen og kvaliteten af »Melón de La Mancha«.

Landbrugssammenslutninger for produktionen af »Melon de La Mancha« har ansvaret for at sikre, at meloner, der mærkes som »Melón de La Mancha«, opfylder kravene i varespecifikationen ved at anvende et system til egenkontrol.

4.5. Produktionsmetode:

Landbrugsmetoder

Forberedelse af jorden: Jorden pløjes første gang i oktober eller november med en pløjningsdybde på 30-40 cm, så de nedre jordlag løsnes godt. I februar bearbejdes de øverste jordlag for at findele jorden. Efter at jorden på denne måde er forberedt, går man over til at udstikke jorden og afmærke afstanden mellem planterækkerne.

Plantning: Plantningen finder sted fra midten af april indtil begyndelsen af juni, når kimplantens første blad er veludviklet. Plantningen sker ved håndkraft.

Arbejde under vækstperioden: Ud over vanding og gødning af planterne skal der i vækstperioden luges mellem rækkerne og skæres frugter af planter, der har for mange, så alle frugterne får en størrelse og vægt, der er egnet til handel.

Høst: Høsten begynder med, at melonerne skæres af planten, hvilket sker ved håndkraft. Frugterne anbringes langs planterækkerne og bliver derefter lastet på en ladvogn. Der høstes to til tre gange om ugen i varme perioder og en gang om ugen i mere kølige perioder. Høsten begynder i midten af juli og er færdig i oktober.

Fasen efter høsten samt pakning

Aflæsning og opbevaring: Frugterne læsses af i forberedelses- og pakningshaller, der er ejet af de overordnede organisationer for handel med landbrugsprodukter. Ved ankomsten vejes og identificeres hvert parti og kvaliteten kontrolleres. »Melón de La Mancha« skal altid opbevares under tag ved omgivelsernes temperatur og under forhold med passende luftfugtighed og ventilation.

Pakning og emballering

Melonerne sorteres efter deres vægt, der dog altid skal være mellem 1,800 og 4,000 kg.

Den største »Melón de La Mancha« i en kasse må højst veje 30 % mere end den mindste i kassen.

Alt efter deres størrelse pakkes og sælges »Melón de La Mancha« i pakninger af træ eller pap og/eller i Green Box-forpakninger på højst 120 kg.

Kontrol af forsendelse: På hver palle med »Melón de La Mancha« fra en eller flere forskellige producenter er der en sporingsetiket, der gør det muligt at identificere producenten/producenterne, dyrkningsstedet og datoen for pakning.

»Melón de La Mancha« må højst opbevares i 45 dage efter, at de er skåret af planten.

Der tages samlede prøver af hvert parti for at tjekke, at melonerne er blevet sorteret rigtigt under pakningen. Således afvises et parti, hvis flere end 3 % af melonerne vejer mindre eller mere end minimums- og maksimumsvægten, eller hvis den største melon er mere end 30 % tungere end den mindste i mere end 20 %, dog højst 50 %, af de undersøgte kasser fra partiet.

Der tages reducerede prøver af hvert parti (af et antal meloner, hvis samlede vægt ikke overstiger 10 % af vægten af den samlede prøve) for at vurdere, om melonerne opfylder kravene: De skal have den rette modning, frugtkødet må ikke være glasagtigt, og kernerne må ikke have løsnet sig.

4.6. Tilknytning:

Historisk tilknytning

Melonen »Piñonet« eller »Piel de Sapo« er en af de haveafgrøder, som er karakteristiske for naturområdet Mancha, særlig det nordøstlige område af provinsen Ciudad Real, hvor 35 % af Spaniens samlede produktion fremstilles. I dette område udgør den et værdifuldt supplement for familielandbrug, hvis hovedindtægter kommer fra vinstokke og korn.

Det er meget sandsynligt, at det var araberne, der begyndte at dyrke melonen i La Mancha.

De ældste referencer findes i den oprindelige, objektive »Tratado Agrícola« (landbrugsafhandling) af Ibn Bassal al-Tulaytubi, discipel af Ibn Wafid og vesir for Yahya ben Ismail al-Mamún, der regerede under navnet Yahya I al-Mamún i de mauriske riger Toledo (1043-1075) og Valencia (1065-1075).

Produktets tilknytning til området afspejles i, at »Melón de La Mancha« er opført i Inventario Español de Productos Tradicionales (den spanske fortegnelse over traditionelle produkter) (Ministerio de Agricultura, Pesca y Alimentación, 1996 s. 32).

Naturtilknytning

La Mancha-sletten er et sedimentært bækken, som har en næsten helt plan og vandret overflade, der ind imellem brydes af mindre bakker. Slettens gennemsnitshøjde er mellem 500-700 m.

Materialerne, der er aflejret i bækkenet, er forvitringer (sandsten, kvarts, feldspat og ler) med forekomst af karbonatholdige skorper (caliche). I de områder, hvor man dyrker melonen, er jordbunden højst 35 cm dyb og ikke særlig frugtbar med et lavt indhold af organisk materiale og en høj pH-værdi. Til gengæld indeholder jordbunden meget sand eller sandblandet ler, og den er derfor let gennemtrængelig og har et højt indhold af mineraler. B-horisonten indeholder kalkskorper, og den er stenet, porøs og let at dyrke.

Klimaet i området er koldt og tørt, da det ligger langt fra området, hvor de fugtige, atlantiske vinde blæser. I dyrkningsområdet falder der mellem 300-400 mm nedbør, og om sommeren er der en meget høj solindstråling og evapotranspiration. Derudover er der en temperaturforskel på 18 ° til 20 ° mellem dag og nat og en lav relativ luftfugtighed.

Disse klima- og jordbundsforhold giver melonen dens særlige kvalitetstræk: størrelse, farve, mønster og form, den lave forekomst af fibre i frugtkødet, dettes tekstur, saftighed og søde smag.

Særligt melonens høje indhold af sukker skal fremhæves. De høje temperaturer, lysintensiteten og den lave relative luftfugtighed giver en høj solindstråling og evapotranspiration. Endvidere bruger planterne mindre af deres næringsreserve under den natlige respiration på grund af den store temperaturforskel mellem nat og dag, hvilket øger nettofotosyntesen. På grund af disse forhold opnås et større sukkerindhold, hvilket for »Melón de La Mancha« skal være på mindst 13 °Brix.

4.7. Kontrolorgan:

Følgende private kontrolorgan står for kontrol og certificering af produktet

Navn: Servicios de Inspección y Certificación, S.L. (SIC) Adresse: C/ Ciudad,13-1 45002 Toledo ESPAÑA Tlf. +34 925285139 Fax +34 925285139 E-mail: sic-toledo@sicagro.org http://www.sicagro.org

Navn: Ecoagrocontrol, S.L. Adresse: C/ Lepanto, 16, ático B 13630 Socuellamos (Ciudad Real) ESPAÑA Tlf. +34 926532628 Fax +34 926539064 E-mail: tecnico@ecoagrocontrol.com

Kontrolorganet er godkendt af den kompetente myndighed og opfylder kravene i UNE-EN 45011 standarden.

4.8. Mærkning:

Melonerne skal mærkes »Indicación Geográfica Protegida (eller I.G.P.) Melón de La Mancha«, og de kan eventuelt også påføres kontrolorganets mærkat, der viser, at melonerne lever op til certificeringskravene.

(1) EUT L 93 af 31.3.2006, s. 12.